## Presuda Upravnog suda Republike Hrvatske broj: Us-2649/2010-4 od 31. ožujka 2010.

### NN 43/2010 (9.4.2010.), Presuda Upravnog suda Republike Hrvatske broj: Us-2649/2010-4 od 31. ožujka 2010.

UPRAVNI SUD REPUBLIKE HRVATSKE

1101

PRESUDA

Upravni sud Republike Hrvatske u vijeću sastavljenom od sudaca mr. sc. Ivice Kujundžića kao predsjednika vijeća, Ljiljane Karlovčan-Đurović i Ane Berlengi Fellner kao članica vijeća, te sudske savjetnice Kristine Senjak kao zapisničarke, u upravnom sporu tužitelja Željka Đereka, predsjednika raspuštenog Općinskog vijeća općine Stari Mikanovci, protiv rješenja tužene Vlade Republike Hrvatske, klasa: 015-01/10-09/01, ur.broj: 5030106-10-1, radi raspuštanja Općinskog vijeća općine Stari Mikanovci, u nejavnoj sjednici vijeća održanoj dana 31. ožujka 2010.,

presudio je

Tužba se odbija.

Ova presuda objavit će se u »Narodnim novinama«.

Obrazloženje

Osporenim rješenjem Vlade Republike Hrvatske raspušteno je Općinskog vijeće općine Stari Mikanovci, a vijećnicima Općinskog vijeća prestaje mandat, nadalje je određeno da će Vlada Republike Hrvatske posebnim rješenjem imenovati povjerenika Vlade Republike Hrvatske u općini Stari Mikanovci, te da će povjerenik Vlade Republike Hrvatske preuzeti sve ovlasti općinskog vijeća, a da će se sredstva za rad povjerenika Vlade Republike Hrvatske osigurati u općinskom proračunu.

Protiv navedenog rješenja Vlada Republike Hrvatske tužbu je (koju je nazvao žalba) podnio predsjednik raspuštenog Općinskog vijeća općine Stari Mikanovci.

U tužbi tužitelj u bitnome ističe da je neprihvatljivo da se raspušta predstavničko tijelo općine Stari Mikanovci zbog činjenice što je načelnik povukao proračun sa dnevnog reda sjednice jer je on upravo taj koji je svojim potezom povlačenja proračuna s dnevnog reda sjednice želio napraviti krizu i dovesti do raspuštanja općinskog vijeća. Opisuje način, iz kojeg smatra da je razvidno, da je načelnik općine suprotno Zakonu o proračunu namjerno odugovlačio s dostavom prijedloga proračuna. Poziva se na odgovor prof. Roberta Podoljnjaka sa Pravnog fakulteta u Zagrebu koji smatra da bez obzira na poslovničke odredbe načelnik ne može povući prijedlog proračuna iz procedure da bi na taj način spriječio da eventualno proračun s određenim amandmanima bude prihvaćen od strane vijeća. Poziva se i na zapisnik o provedenom nadzoru Ministarstva uprave u gradu Vrbovcu za koji smatraju da je u istoj situaciji kao i kod njih Ministarstvo drugačije postupilo.

Predlaže da se tužba uvaži i osporeno rješenje poništi.

Vlada Republike Hrvatske u svom odgovoru na tužbu ističe da se njeno rješenje temelji na činjenici da je u općini Stari Mikanovci Ministarstvo uprave temeljem članka 16c Zakona o ustrojstvu i djelokrugu središnjih tijela državne uprave (»Narodne novine«, broj: 199/2003, 30/2004, 136/2004, 22/2005, 44/2006, 5/2008, 27/2008 i 77/2009) članaka 19. i 20. Zakona o sustavu državne uprave (»Narodne novine«, broj: 75/93, 92/96, 48/99, 15/00, 127/00, 59/01, 199/03 i 79/07) te članka 78. Zakona o lokalnoj i područnoj (regionalnoj) samoupravi izvršilo neposredan upravi nadzor nad zakonitošću rada i akata tijela općine Stari Mikanovci. Zapisnikom o provedenom upravom nadzoru nad zakonitošću rada i akata tijela općine Stari Mikanovci od 8. veljače 2010. utvrđeno je da Općinsko vijeće općine Stari Mikanovci nije donijelo proračun za 2010. godinu, a da Odluka o privremenom financiranju nije donesena u skladu s odredbama posebnog zakona tj. Zakona o proračunu (»Narodne novine«, broj: 87/2008) niti je sadržajno usklađena s odredbama tog Zakona. Isto tako je utvrđeno da Općinsko vijeće općine Stari Mikanovci nije postupilo po zahtjevu općinskog načelnika i nije razmotrilo Odluku o privremenom financiranju koju je predložio općinski načelnik. Ministarstvo financija u provedenom proračunskom nadzoru koji je proveden istovremeno s neposrednim upravnim nadzorom utvrdilo je da odluka o privremenom financiranju donesena na 8. sjednici Općinskog vijeća općine Stari Mikanovci od 29. prosinca 2009. godine nije izrađena u skladu sa člankom 42. stavkom 3. i 5. Zakona o proračunu.

Vezano za pitanje ovlaštenog predlagatelja proračuna odnosno Odluke o privremenom financiranju, Vlada Republike Hrvatske poziva se na praksu Upravnog suda Republike Hrvatske izraženu u presudi ovoga Suda br. Us-2049/2006 od 17. ožujka 2006. godine.

Isto tako, vezano za navode tužitelja da je Ministarstvo uprave u dvije istovjetne situacije u predmetu Grad Vrbovec i općine Stari Mikanovci postupilo na različite načine Vlada Republike Hrvatske ističe da je iz zapisnika Ministarstva uprave o provedenom upravnom nadzoru u Gradskom vijeću grada Vrbovca, vidljivo da je Ministarstvo utvrdilo proračun grada Vrbovca za 2010. godinu s projekcijom za 2011. i 2012. godinu donesen, dok u konkretnom slučaju nije donesen.

Predlaže da se tužba odbije.

Tužba nije osnovana.

Odredbom članka 84. stavka 1. točke 6. Zakona o lokalnoj i područnoj (regionalnoj) samoupravi (»Narodne novine«, broj: 33/2001, 60/2001, 129/2005, 109/2007, 125/2008 i 36/2009) propisano je da će na prijedlog središnjeg tijela državne uprave nadležnog za lokalnu i područnu (regionalnu) samoupravu Vlada Republike Hrvatske raspustiti predstavničko tijelo, ako u zakonom određenom roku ne donose proračun, odnosno ako ne donese odluku o privremenom financiranju.

Iz zapisnika o provedenom upravnom nadzoru nad zakonitošću rada i akata tijela općine Stari Mikanovci Ministarstva uprave od 8. veljače 2010., između ostalog proizlazi da Općinsko vijeće općine Stari Mikanovci nije donijelo proračun za 2010. godinu, da je Općinsko vijeće Stari Mikanovci na sjednici održanoj dana 29. prosinca 2009. donijelo Odluku o privremenom financiranju, ali da ona nije donesena u skladu s odredbama posebnog zakona tj. Zakona o proračunu niti je sadržajno usklađena s odredbama tog Zakona. Općinsko vijeće općine Stari Mikanovci nije postupilo po zahtjevu općinskog načelnika te nije razmotrilo odluku o privremenom financiranju koje je predložio općinski načelnik. Isto tako da Odluka o privremenom financiranju nije donijeta sukladno Zakonu o lokalnoj i područnoj (regionalnoj) samoupravi budući da je jedini ovlašteni predlagatelj odluke o privremenom financiranju općinski načelnik.

Iz spisa predmeta proizlazi da Odluka o privremenom financiranju koja je donijeta dana 29. prosinca 2009. godine nije predložena od ovlaštenog predlagača općinskog načelnika te nije sadržajno usklađena sa odredbama posebnog zakona, Zakona o proračunu.

Naime, odredbom članka 48. točke 1. Zakona o lokalnoj i područnoj (regionalnoj) samoupravi propisano je da općinski načelnik, gradonačelnik, odnosno župan priprema prijedloge općih akata. Kako odluku o privremenom financiranju od 29. prosinca 2009. nije pripremio ovlašteni predlagač, općinski načelnik, navedena Odluka nije niti mogla biti zakonito donesena.

Osim toga, u provedenom proračunskom nadzoru od strane Ministarstva financija utvrđeno je da navedena Odluka nije izrađena u skladu s odredbama članka 42. stavak 3. i 5. Zakona o proračunu (»Narodne novine«, broj: 87/2008) kojom je propisano da se privremeno financiranje obavlja razmjerno prihodima ostvarenim u istom razdoblju prema proračunu za prethodnu godinu, a najviše do ¼ ukupno ostvarenih prihoda bez primitaka, odnosno da se privremeno financiranje obavlja najduže za prva tri mjeseca proračunske godine.

Kako Općinsko vijeće općine Stari Mikanovci nije donijelo proračun, a Odluka o privremenom financiranju nije donesena u skladu sa Zakonom o lokalnoj i područnoj (regionalnoj) samoupravi, te Zakonom o proračunu, prema ocjeni ovoga Suda ispunjeni su uvjeti iz članka 84. stavka 1. točke 6. Zakona o lokalnoj i područnoj (regionalnoj) samoupravi za donošenje osporenog rješenja Vlade Republike Hrvatske o raspuštanju Općinskog vijeća općine Stari Mikanovci.

Naime, sukladno navedenoj odredbi Ministarstvo uprave ocijenilo je da su ispunjene pretpostavke iz članka 84. stavka 1. točke 6. navedenog Zakona te je Vladi Republike Hrvatske dostavilo prijedlog o raspuštanju Općinskog vijeća općine Stari Mikanovci.

Slijedom navedenog, Vlada Republike Hrvatske je pravilno postupila kada je temeljem prethodno provedenih radnji u skladu sa zakonom, a posebno imajući u vidu da Općinsko vijeće općine Stari Mikanovci nije donijelo proračun, a odluka o privremenom financiranju nije donesena u skladu sa zakonom, donijela osporeno rješenje o raspuštanju Općinskog vijeća općine Stari Mikanovci.

Navodi tužbe ne dovode u sumnju zakonitost osporenog rješenja, pa je na temelju izloženog, a u skladu s odredbom članka 42. stavka 2. Zakona o upravnim sporovima (»Narodne novine«, broj: 53/91, 9/92 i 77/92), valjalo tužbu odbiti kao neosnovanu.

Temeljem članka 85. stavka 4. Zakona o lokalnoj i područnoj (regionalnoj) samoupravi ova presuda će se objaviti u »Narodnim novinama«.

Broj: Us-2649/2010-4

Zagreb, 31. ožujka 2010.

Predsjednik vijeća
mr. sc. Ivica Kujundžić, v. r.

Presuda, NN 43/2010-1101